Tampereen Vuorekseen aukeaa uudella tavalla toimiva jäteasema keskelle asuinaluetta – kävijöitä valvotaan kameroilla

Viimeistään nyt loppuvat tekosyyt kipata sohvanraato hiekkatien poskeen viimeiselle leposijalleen. Vuorekseen aukeaa itsepalvelujäteasema, jonne kuka tahansa voi viedä käyttökelvottomat huonekalunsa ja muut tavaransa ihan luvan kanssa. Toisin kuin muilla Tampereen jäteasemilla, Vuoreksessa jäteaseman portit aukeavat kävijöille silloinkin, kun henkilökunta ei ole paikalla. – Toivomme, että ihmiset tulisivat tutustumaan paikkaan, kun henkilökuntaa on paikalla. Sitten kun toimiminen jäteasemalla tuntuu helpolta, voi alkaa käydä itsepalveluaikoina, sanoo aluepäällikkö Tero Haapala Pirkanmaan Jätehuollosta. Portin lukituksen saa auki kännykällä. Jos verkkosovellukseen tallentaa auton rekisterinumeron, riittää, että ajaa portille, ja se aukeaa automaattisesti. Kaikkea paitsi biojätettä Jätteitä voi viedä Vuorekseen 6. toukokuuta alkaen. Avajaiset ovat 3. toukokuuta, jolloin asemalla vietetään avoimien ovien iltapäivää. Portin saa auki maanantaista perjantaihin kello 8–20. Henkilökunta on paikalla opastamassa tarvittaessa kello 12–18. – Annamme asiakkaille aika paljon vapautta ja vastuuta. Jos kaikki menee hyvin, mietimme itsepalveluaukioloaikojen laajentamista, Haapala sanoo. Jäteasemalle saa viedä käytännössä kaikkea muuta paitsi biojätettä. Isoja jätteitä varten asemalla on lavat. Pienet sähkölaiteet ja kodin vaaralliset jätteet jätetään varastorakennuksiin. Pienikokoista sekajätettä varten asemalle on tuotu kaksi itsepalvelujätepuristinta, joiden käyttöön tulee seikkaperäiset ohjeet. Arvioi itse jätteen määrä Jätteitä saa ainoastaan viedä. Vaikka lavalla tai jätehuoneissa näkyisi jotain kiinnostavaa, sitä ei Haapalan mukaan saa ottaa mukaansa. Kävijöitä valvotaan kameroilla. Myös käyttäjätilille tallentuu tieto siitä, kuka portista on tullut sisälle. Osasta jätteitä peritään maksu, jonka voi maksaa kännykällä. – Itsepalveluaikoina jätteitä tuova arvioi itse jätteen määrän ja maksaa jätteet hinnaston mukaisesti. Kännykkämaksaminen otetaan käyttöön myös muilla Pirkanmaan Jätehuollon jäteasemilla. Ota leivänpaahdin kainaloon ja kävele Vuoreksen jäteasema sijaitsee käytännössä keskellä asutusta. Kadulta katsottuna nykyaikaista puuarkkitehtuuria edustavaa rakennusta voisi erehtyä luulemaan päiväkodiksi. Haapalan mukaan jäteasema haluttiin tehdä helposti lähestyttäväksi. – Perinteisesti jäteasemat sijaitsevat vähän sivussa, varikkoalueilla. Tänne voi tulla vaikka kävellen tai pyörällä tuomaan rikkinäisen leivänpaahtimen. Jäteaseman vaikutusalueella asuu noin 50 000 ihmistä. Jätteitä voivat tuoda muutkin tamperelaiset ja naapurikuntien asukkaat. Haapalan mukaan jäteasemalta ei leviä hajuja ympäristöön. Vuoreksen itsepalvelujäteaseman käyttöä varten on tehty verkkosovellus. Sovellus löytyy Pirkanmaan Jätehuollon verkkosivustolta, kun jäteasema aukeaa. Sovelluksessa jätteitä vievä luo käyttäjätilin. Tilin luomisen jälkeen sovelluksella saa auki jäteaseman portin. Jos tilille tallentaa maksukorttinsa tiedot, voi myös maksaa jätteet. Maksut jäävät näkyviin tilin asiointihistoriaan.